***Første tog til Tomahawk*** (originaltittel: ***A Ticket to Tomahawk***) er en amerikansk westernkomedie fra 1950, regissert av Richard Sale og produsert av 20th Century Fox. I hovedrollene spiller Dan Dailey og Anne Baxter. Filmen handler om et tog som blir forsøkt forhindret i å komme frem i tide. Manus er skrevet av Mary Loos og Richard Sale.

Handling
--------

Den omreisende salgsmannen Johnny Jameson (Dan Dailey) er den eneste passasjeren på den første turen til Western Railroads toglinje til Tomahawk i 1876. Konduktøren forteller Johnny at enkelte personer, eksempelvis eiere av diligenser, ønsker at toglinjen skal mislykkes. Like etter må toget stoppe på grunn at et steinras som er utløst av de tre mennene Dakota (Rory Calhoun), Trancas (Charles Stevens) og Gila (Lee MacGregor). Trioen jobber for oberst Dawson (Mauritz Hugo), som er områdets ledende diligens-eier. Toget kan ikke kjøre videre før steinene blir flyttet, så Johnny bestemmer seg for å gå inn til byen Epitaph. Mens han er på sheriffkontoret for å melde om forsinkelsen, blir han slått ned av Trancas. Sheriffen, Kit Dodge (Will Wright), og hans barnebarn Kit (Anne Baxter), havner i skuddveksling med Trancas og Gila, og han blir såret.

Kit blir utnevnt som midlertidig sheriff, ettersom bestefaren er såret, og blir beordret til å eskortere toget til Tomahawk. Hun tror at Johnny er en del av bandittgjengen og ber han om å forlate byen. Johnny kjøper en billett og setter seg på toget til Tomahawk. Ettersom det mangler togskinner på store deler av ruten, må toget trekkes av esler. Det er nemlig viktig at toget når frem til Tomahawk innen en bestemt tid, for å møte kravene i lisensen som Western Railroad har fått. Obert Dawson beordrer Dakota til bli med togeskorten, mens de andre gjengmedlemmene planlegger å sprenge toget i luften i løpet av natten. Forsøket er imidlertid mislykket ettersom Johnny våkner opp og oppdager dynamitten.

Underveis mot Tomahawk sprenger banditter en bro, noe som fører til at eskorten må legge om ruten. Like etterpå blir de angrepet av indianere. Johnny kjenner imidlertid indianerhøvdingen, Crooked Knife (Chief Thundercloud), og bestemmer seg for å oppsøke han for å forhindre et nytt angrep. Han lykkes i å overtale indianerne i å hjelpe dem videre på ferden mot Tomahawk. Ettersom broen er sprengt, tar de toget fra hverandre og legger ferden over et fjell. Dakota saboterer et vanntårn underveis, men blir oppdaget og kaprer toget, som nå er blitt satt sammen igjen. Johnny og Kit hopper på toget og etter et basketak blir Dakota drept. Toget blir så utsatt for et bakholdsangrep fra Dawson og hans gjeng. De skyter hull i tanken slik at toget stopper, men blir jaget vekk av indianerne. Toget har stoppet like utenfor bygrensen til Tomahawk, og Johnny får ordføreren i byen til å utvide bygrensene slik at toget møter lisenskravene. Johnny og Kit ender opp med å gifte seg, og Johnny begynner å jobbe som togkonduktør.

Medvirkende
-----------

* Dan Dailey som Johnny Jameson
* Anne Baxter som Kit Dodge jr.
* Rory Calhoun som Dakota
* Walter Brennan som Terence Sweeny
* Charles Kemper som Chuckity
* Connie Gilchrist som madame Adelaide
* Arthur Hunnicutt som Sad Eyes
* Will Wright som sheriff Kit Dodge
* Chief Yowlachie som Pawnee
* Victor Sen Yung som Long Time

Ukrediterte roller
* Mauritz Hugo som oberst Dawson
* Charles Stevens som Trancas
* Lee MacGregor som Gila
* Joyce Mackenzie som Ruby
* Marion Marshall som Annie
* Marilyn Monroe som Clara
* Barbara Smith som Julie
* Chief Thundercloud som Crooked Knife

Produksjon
----------

20th Century Fox kjøpte rettighetene til manuset til Mary Loos og Richard Sale for 30 000 dollar i februar 1949. De to var modelljernbane-entusiaster og hadde brukt to år på å undersøke smalsporede jernbaner før de skrev manuset. I det opprinnelige manuset var det seks showgirls, Annie, Ruby, Clara, Julie, Eloise og Gladys. Studiosjefen Darryl F. Zanuck bestemte at det bare skulle være fire, så de to sistnevnte ble droppet. I filmen heter rollefigurene Johnny og Kit sine fem barn Connie, Barbara, Marion, Marilyn og Joyce, noe som var en intern spøk, ettersom dette er fornavnene til skuespillerinnene som spilte madame Adelaide og hennes fire showgirls.

Filmselskapet gjorde en avtale med Denver & Rio Grande Western Railroad om å få spille inn filmen langs deres toglinje. Den strakk seg fra Durango til Silverton i Colorado. I filmen foregikk handlingen i de fiktive byene Epitaph og Tomahawk i Silverton. Utendørsscenene ble spilt inn i Colorado i august og september 1949. Innendørsscenene ble spilt inn i studio fra slutten av september til midten av oktober 1949.

Musikk
------

* «A Ticket to Tomahawk (On the Colorado Trail)» fremført av et kor under åpningssekvensen, senere av Dan Dailey
* «Oh, What a Forward Young Man You Are» fremført av Marilyn Monroe, Marion Marshall, Joyce Mackenzie, Barbara Smith og Dan Dailey
* «Pat Works on the Railway» fremført av Dan Dailey
* «Ta-ra-ra Boom-der-é»
* «Oh, Dem Golden Slippers!»
* «Polly Wolly Doodle»
* «She'll Be Comin' Around the Mountain When She Comes»
* «Ach, Du Lieber Augustine»
* «The Irish Washerwoman»
* «Cheyenne»

Mottakelse
----------

Fox valgte i liten grad å promotere filmen, ettersom westernkomedien *The Beautiful Blonde from Bashful Bend* (1949), med Betty Grable i hovedrollen, nylig hadde floppet. *Første tog til Tomahawk* ble heller ingen kommersiell suksess, og tjente ikke inn produksjonskostnadene. Kritikerne var imidlertid mer positive. Bosley Crowther i *The New York Times* mente at filmen hadde et morsomt utgangspunkt og var godt gjennomført. Han mente også at de vakre utendørsscenene, samt at man hadde brukt et ekte tog, fikk filmen til å skille seg positivt ut. *Daily Variety* og *The Film Daily* var også positive, og mente at filmen inneholdt både humor og action.

Priser og nominasjoner
----------------------

Mary Loos og Richard Sale ble nominert til en Writers Guild of America Award for beste manus til en amerikansk western i 1951.

Radioversjon
------------

*Første tog til Tomahawk* ble bearbeidet til et hørespill og sendt på *Lux Radio Theatre* 4. juni 1951, der Dailey og Baxter gjentok rollene sine.

Referanser
----------

1. ↑  «*A TICKET TO TOMAHAWK* (U)» **(engelsk)**. British Board of Film Classification. 11. april 1950. Arkivert fra originalen 13. januar 2017.
2. 1 2 3  Buskin, Richard (2001). *Blonde Heat: The Sizzling Screen Career of Marilyn Monroe* **(engelsk)**. Billboard Books. s. 46. ISBN 978-0823084142.
3. 1 2 3  «A Ticket to Tomahawk» **(engelsk)**. Det amerikanske filminstituttet. Arkivert fra originalen 24. september 2016.
4. 1 2  Buskin, Richard (2001). *Blonde Heat: The Sizzling Screen Career of Marilyn Monroe* **(engelsk)**. Billboard Books. s. 45. ISBN 978-0823084142.
5. ↑  Buskin, Richard (2001). *Blonde Heat: The Sizzling Screen Career of Marilyn Monroe* **(engelsk)**. Billboard Books. s. 43–45. ISBN 978-0823084142.
6. ↑  De La Hoz, Cindy (2007). *Marilyn Monroe: Platinum Fox* **(engelsk)**. Running Press. s. 16. ISBN 978-0762431335.
7. ↑  Victor, Adam (1999). *The Marilyn Encyclopedia* **(engelsk)**. The Overlook Press. s. 306. ISBN 978-0879517182.
8. ↑  Crowther, Bosley (20. mai 1950). «THE SCREEN IN REVIEW; Dan Dailey and Anne Baxter in 'A Ticket to Tomahawk,' New Musical at Roxy Theatre». *The New York Times* **(engelsk)**. Arkivert fra originalen 11. mars 2016.
9. ↑  «A Ticket to Tomahawk - Awards» **(engelsk)**. Internet Movie Database. Arkivert fra originalen 15. mars 2016.
10. ↑  Billips, Connie J.; Pierce, Arthur (1995). *Lux Presents Hollywood: A Show-by-Show History of the Lux Radio Theatre and the Lux Video Theatre, 1934-1957* **(engelsk)**. McFarland. s. 449. ISBN 978-0899509389.

Eksterne lenker
---------------

* (en) *Første tog til Tomahawk* på Internet Movie Database Rediger på Wikidata

* (sv) *Første tog til Tomahawk* i Svensk Filmdatabas Rediger på Wikidata

* (en) *Første tog til Tomahawk* på AllMovie Rediger på Wikidata

* (fr) *Første tog til Tomahawk* på Allociné Rediger på Wikidata

* (nl) *Første tog til Tomahawk* på MovieMeter Rediger på Wikidata

* (en) *Første tog til Tomahawk* på Turner Classic Movies Rediger på Wikidata

* (en) *Første tog til Tomahawk* på American Film Institute Rediger på Wikidata

* (en) *Første tog til Tomahawk* på Rotten Tomatoes Rediger på Wikidata

Portal: Film